

 REPUBLIKA HRVATSKA

 ZADARSKA ŽUPANIJA

 OPĆINA STARIGRAD

 **Općinsko vijeće**

KLASA: 363-01/19-01/13

URBROJ: 2198/09-1-19-1

Starigrad Paklenica, 14. lipnja 2019. godine

Na temelju članka 104. stavka 1. Zakona o komunalnom gospodarstvu ( „Narodne novine“, br. 68/18 i 110/18) i članka 30. Statuta Općine Starigrad („Službeni glasnik Zadarske županije“ broj 3/18 i 8/18), Općinsko vijeće Općine Starigrad na svojoj 14. sjednici, održanoj dana 14. lipnja 2019. godine, donijelo je

**O D L U K U**

**o komunalnom redu**

**I. OPĆE ODREDBE**

**Članak 1.**

U svrhu uređenja naselja te uspostave i održavanja komunalnog reda u naselju donosi se Odluka o komunalnom redu kojom se propisuje:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta
* način uređenja i korištenja površina javne namjene i zemljišta u vlasništvu Općine Starigrad za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama
* uvjete korištenja javnih parkirališta, nerazvrstanih cesta i drugih površina javne namjene za parkiranje vozila
* održavanje čistoće i čuvanje površina javne namjene, uključujući uklanjanje snijega i leda s tih površina.

**Članak 2.**

Pojedini pojmovi u smislu ove Odluke imaju slijedeće značenje:

1. Javne površine su površine u općoj uporabi, a prema namjeni razlikuju se na:
	1. javnoprometne površine (javne ceste, nerazvrstane ceste, trgovi, šetnice, pješački prolazi, pješačke zone, nogostupi, pločnici, mostovi, parkirališta, stajališta javnog prometa i slične površine);
	2. javne zelene površine su površine s vegetacijom (parkovi, drvoredi, živice, dendrološki i cvjetni rasadnici, travnjaci, skupine stabala, zemljišni pojas uz javnoprometne površine na kojima je zasađeno zelenilo, zeleni otoci, zelene površine uz cestu u naselju, zelene površine uz objekte javne namjene, te odmorišta i staze koji su sastavni dijelovi zelenih površina), kojih je korištenje namijenjeno svima i na kojima se osim biljnog materijala mogu nalaziti dječja igrališta, rekreacijske površine, te ostali sadržaji;
	3. ostale površine su površine uz sportske objekte, rekreacijske objekte i slično, objekte koji su namijenjeni za javne priredbe i druge slične površine, groblja, kolodvore i slične prostore, plaže i slične površine).

2. Pokretne naprave su lako prenosivi objekti koji služe za prodaju raznih artikala ili obavljanje određenih usluga, štandovi, klupe, kolica i sl., naprave za prodaju pića, napitaka i sladoleda, hladnjaci za sladoled, metalne i druge konstrukcije kao prodajni prostor ili prostor za uslužnu djelatnost, ambulantna, ugostiteljska i slična prikolica, otvoreni šank, naprave za igranje, automati, peći i drugi objekti za pečenje plodina, spremišta za priručni alat i materijal, pozornice i slične naprave, stolovi, stolice, pokretne ograde i druge naprave koje se postavljaju ispred ugostiteljskih, zanatskih i drugih radnji, odnosno u njihovoj neposrednoj blizini, vaze za cvijeće, suncobrani, tende, pokretne ograde, podesti, samostojeće montažno-demontažne nadstrešnice i druga oprema postavljena na javnoj površini za potrebe ugostiteljskih objekata u svrhu organiziranja otvorenih terasa ispred ugostiteljskih objekata, šatori povodom raznih manifestacija, cirkuski šatori, lunaparkovi, zabavne radnje, čuvarske, montažne i slične kućice, automobili kao prezentacija, promocija ili nagradni zgodici, zaštitne naprave na izlozima i slično.

3. Kiosk je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske i druge djelatnosti.

4. Komunalni objekti, uređaji i drugi objekti u općoj uporabi su javna rasvjeta, obavijesna ploča, ormarić, pano s planom naselja, odnosno s oznakom kulturnih dobara, zaštićenih dijelova prirode ili s oznakom turističkih i sličnih objekata, nadstrešnica na stajalištu javnog prometa, javna telefonska govornica, samostojeći telekomunikacijski razvodni ormarići, poštanski sandučić, spomenik, skulptura i spomen-ploča.

5. Ploča s tvrtkom ili nazivom je ploča s tvrtkom pravne osobe ili imenom fizičke osobe obrtnika, odnosno nazivom obrta i drugo.

6. Zaštitne naprave su tende, roloi, zaštitne rešetke, kamere, alarmni uređaji i slični predmeti koji se postavljaju na pročelja.

7. Plakati su oglasi i slične objave reklamno-promidžbenog ili informativnog sadržaja.

8. Reklame su reklamne zastave, reklamna platna (na građevinskim skelama, ogradama i građevinama u rekonstrukciji ili gradnji), osvijetljene reklamne vitrine (citylight), putokazne reklame, pokretne reklame, transparenti, reklamne naljepnice, reklamni ormarići, oslikane reklamne poruke (na zidovima građevina, ogradama, tendama i slično), reklamni natpisi i drugi predmeti koji služe reklamiranju, osim reklamnih panoa.

9. Reklamni panoi su panoi, reklamni uređaji, konstrukcije i slično - samostojeći ili na objektima, reklamni stupovi (totemi i slično).

10. Parkovna oprema postavlja se na javne zelene površine, a namijenjena je igri djece ili rekreaciji mještana (ljuljačke, tobogani, penjalice, vrtuljci, slične naprave za igru djece, klupe, stolovi, parkovne ogradice, stupići, košarice za smeće i slično).

11. Vanjski dijelovi zgrade su pročelja, izlozi, balkoni, terase, ulazna i garažna vrata, prozori, žljebovi, krovovi, dimnjaci, klime, antene i drugo.

12.Privremene građevine su montažni objekti i drugi objekti koji se postavljaju za potrebe sajmova i javnih manifestaciji i prigodnog uređenja naselja.

13.Vozilima u smislu ove odluke smatraju se sve vrste vozila na motorni i električni pogon, kao što su osobni automobili, teretni automobili, autobusi, kamperska vozila, motocikli, mopedi, traktori, radni strojevi, priključna vozila i slično.

14.Nadležno tijelo u smislu ove Odluke je Jedinstveni upravni odjel Općine Starigrad.

**II. ODRŽAVANJE KOMUNALNOG REDA**

**Članak 3.**

Ovu Odluku provodi Jedinstveni upravni odjel koji u provedbi te Odluke obavlja poslove:

* dopuštanja i određivanja uvjeta za postavljanje tendi, reklama, plakata, spomen-ploča na građevinama i druge urbane opreme na zgradama
* dopuštanja i određivanja uvjeta za korištenje površina javne namjene i zemljišta u vlasništvu Općine Starigrad za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta
* nadzora nad provedbom odluke o komunalnom redu i
* druge poslove određene ovom Odlukom, Zakonom o komunalnom gospodarstvu i posebnim zakonom.

**III. UREĐENJE NASELJA**

**Članak 4.**

Pod uređenjem naselja u smislu ove Odluke smatra se uređenost objekata, javnih i drugih površina u općoj uporabi, postavljanje naprava, kioska i sličnih objekata, komunalnih objekata i uređaja u općoj uporabi i drugih objekata koji izgledom i smještajem utječu na izgled i uređenost naselja, a osobito:

1. vanjski dijelovi objekata/zgrada;

2. izlozi, natpisi, reklame i plakati;

3. uređenje ograda, zelenih površina, dvorišta i sličnih površina;

4. pokretne naprave, kiosci, reklame i druge naprave na zemljištu u vlasništvu pravnih i

5. uređenje javnih zelenih površina;

6. komunalni objekti i uređaji u općoj uporabi;

7. ploče s imenom naselja, ulice, trga i pločice s brojemobjekta/zgrade;

8. stajališta, parkirališta, tržnice, ribarnice, groblja;

9. sanitarno komunalne mjere uređenja naselja;

**1.Vanjski dijelovi objekata/zgrada**

**Članak 5.**

Vanjski dijelovi objekta/zgrade (pročelja, izlozi, balkoni, terase, ulazna vrata, garažna vrata, prozori, žljebovi, krovovi, dimnjaci, klime, antene i drugo) moraju se održavati, te biti uredni i ispravni.

Vanjske dijelove objekta/zgrade, koji svojim izgledom (zbog dotrajalosti, loma, neispravnosti, nagrđenosti grafitima i slično) nagrđuju opći izgled ulice ili trga, vlasnici objekta/zgrade moraju urediti, održavati, popravljati i obojiti na način da se održavani dijelovi zgrade svojim materijalom, bojom i izgledom uklope u cjeloviti izgled zgrade, ulice ili naselja.

Zabranjeno je uništavati pročelja objekata/zgrada, te po njima ispisivati poruke, obavijesti, crtati, šarati i na drugi ih način prljati i nagrđivati.

**Članak 6.**

Na prozorima, balkonima, terasama, ogradama i drugim dijelovima objekta/zgrade, neposredno okrenutim prema ulici ili trgu zabranjeno je vješati ili izlagati rublje, posteljinu, tepihe ili druge predmete i uređaje na način da se ometa prolaz pješaka.

Na prozorima, balkonima, terasama i drugim sličnim dijelovima objekta/zgrade u pravilu se drži cvijeće i ukrasno bilje i to na način da ne ugrožava sigurnost ljudi i imovine.

Antene i druge uređaje za prijem zemaljskih i satelitskih programa, rashladne (klima uređaje) i solarne uređaje, vlasnici, odnosno korisnici zgrade mogu postaviti na vanjske dijelove zgrade i krovišta, kojinisu okrenuti na javnu površinu uz koju neposredno graniče.

Iznimno, kada ne postoji druga mogućnost, oprema i uređaji iz prethodnog stavka mogu se postavljati na vanjske dijelove zgrade koji su okrenuti na javnu površinu uz koju neposredno graniče, ali moraju biti postavljeni na visini od najmanje 3,5 metara od kote terena, a kapanje vode ne smije se izvoditi na javnu površinu.

**Članak 7.**

Vlasnik, odnosno korisnik građevine koja ima svojstvo pojedinačnog kulturnog dobra ili se nalazi na području zaštićene kulturno-povijesne cjeline ili zaštićenog dijela prirode dužni su za sve zahvate na vanjskim dijelovima građevina ishoditi odobrenje nadležnog tijela za zaštitu spomenika kulture i prirode.

Zabranjeno je bilo kakvo izvođenje zahvata na vanjskim dijelovima građevina iz stavka 1. ovog članka bez rješenja ili suprotno rješenju, oštećivanje građevina, ispisivanje poruka, grafita, djelomično ličenje pročelja bojama koje se ne uklapaju u cjelovitu sliku pročelja, izvođenje instalacija i postavljanje uređaja.

**Članak 8.**

Objekt/zgrada koja svojim izgledom, zbog oštećenja ili dotrajalosti vanjskih dijelova, nagrđuje opći izgled ulice i naselja mora se urediti u tijeku godine u kojoj je ta okolnost utvrđena, a prema obavijesti Jedinstvenog upravnog odjela (u nastavku teksta: JUO) Općine Starigrad.

**2. Izlozi, natpisi, reklame i plakati**

**Članak 9.**

Izlog, izložbeni ormarić i slično ( u nastavku teksta: izlog ) služi izlaganju robe i mora biti tehnički i estetski oblikovan, odgovarajuće osvijetljen i u skladu s izgledom objekta/zgrade i okoliša.

Korisnik izloga dužan je izlog držati urednim i čistim.Korisnik izloga ne smije u izlogu držati ambalažu ili skladištiti robu.

Zabranjeno je uništavati izloge, te po njima ispisivati poruke, obavijesti, crtati, šarati i na drugi način prljati ili nagrđivati. Iznimno, dopušteno je na izlozima isticati privremene obavijesti o prigodnim i sezonskim sniženjima.

Vlasnik, odnosno korisnik poslovnog prostora kojeg ne koristi dužan je izlog toga prostora prekriti neprozirnim materijalom ili na drugi način onemogućiti uvid u unutrašnjost poslovnog prostora.

Zabranjeno je izlaganje robe izvan izloga, odnosno poslovnog prostora (na vrata, prozore, okvire izloga, pročelja objekta/zgrada i slično).

**Članak 10.**

Pravne i fizičke osobe na poslovnu prostoriju u kojoj posluju ističu ime pod kojim sudjeluju u pravnom prometu (u nastavku teksta: tvrtka) u skladu s posebnim propisima.

Osobe iz stavka 1. ovog članka moraju tvrtku održavati čistom i čitljivom.

Pravne i fizičke osobe dužne su ukloniti tvrtku postavljenu na poslovnu prostoriju u kojoj se ulazi neposredno s javne površine, u roku od 15 dana od prestanka obavljanja djelatnosti odnosno prestanka korištenja poslovnog prostora.

Ukoliko pravne i fizičke osobe ne uklone tvrtku u roku iz stavka 3. ovog članka, ona će se ukloniti preko treće osobe na njihov trošak.

**Članak 11.**

Vlasnik, odnosno korisnik poslovnog prostora može na ulično pročelje objekta u kojem koristi poslovni prostor postaviti natpis s imenom poslovnog subjekta, obrta, imenom poslovnog prostora ili obavijest o djelatnosti koju obavlja u poslovnom prostoru (u nastavku teksta: natpis)

Natpis mora biti tehnički i estetski oblikovan, uredan, a ispisani tekst jezično ispravan.

Vlasnik, odnosno korisnik poslovnog prostora iz stavka 1. ovog članka dužan je ukloniti natpis u roku 15 dana od prestanka obavljanja djelatnosti, odnosno prestanka korištenja poslovnog prostora.

Ukoliko vlasnik, odnosno korisnik poslovnog prostora iz stavka 3. ovog članka ne ukloni natpis u roku 15 dana, on će se ukloniti preko treće osobe na njihov trošak.

**Članak 12.**

Plakati, reklame, oglasi, transparentni i slične objave reklamno-promidžbenog ili informativnog obilježja (u nastavku teksta:plakat) mogu se postavljati samo na mjestima koja su određena za tu namjenu.

Iznimno, za određene manifestacije i događanja, Jedinstveni upravni odjel Općine Starigrad može odobriti isticanje plakata i na drugim mjestima.

Zabranjeno je postavljati plakate na mjestima koja nisu za to namijenjena, a osobito na pročeljima objekata/zgrada, ogradama, stupovima javne rasvjete i telefonskim govornicama.

Za takvo postavljanje prekršajno je odgovoran organizator događaja, priredbe ili manifestacije čija se događanja, priredba, manifestacija ili proizvod oglašava (pravna ili fizička osoba).

Zabranjeno je oglašavanje putem razglasa bez odobrenja Jedinstvenog upravnog odjela Općine Starigrad.

Troškove uklanjanja plakata i čišćenja mjesta na kojima ne smiju biti postavljeni snosi organizator događanja, priredbe ili manifestacije, odnosno pravna ili fizička osoba čija se događanja, priredba, manifestacija ili proizvod oglašava.

**Članak 13.**

Vlasnici, odnosno tvrtke korisnici, natpisa, reklama i plakata moraju ih održavati čistima, urednima i ispravnima, a dotrajali se moraju obnoviti, odnosno zamijeniti.

Zabranjeno je predmete iz stavka 1. ovog članka prljati, onečišćivati ili uništavati.

Fizička ili pravna osoba kojoj je Općina Starigrad povjerila posao održavanja mjesta za isticanje plakata i reklama dužna ih je održavati urednima i čistima.

**Članak 14.**

Na području Općine Starigrad postavlja se turistička signalizacija na mjestima koja odredi nadležno tijelo Općine Starigrad.

**3. Uređenje ograda, zelenih površina, dvorišta i sličnih površina**

**Članak 15.**

Vlasnici, odnosno korisnici, zgrada i neizgrađenog građevinskog zemljišta dužni su održavati dvorišta, vrtove, zelene i druge površine zgrada, neizgrađeno građevinsko zemljište, te druge površine uz javne površine, urednima i čistima.

Dvorišta, vrtovi, neizgrađeno građevinsko zemljište i druge površine moraju se koristiti sukladno njihovoj namjeni, te s njih ne smiju dolaziti nikakve štetne imisije na javne površine, susjedne zgrade i druge objekte. Svojim stanjem i izgledom ne smiju narušavati estetski izgled okolnih površina.

Lišće, plodove i grane koji s površina iz stavka 1. ovog članka padnu na javnoprometnu površinu vlasnici, odnosno korisnici, dužni su odmah ukloniti i površinu očistiti.

Na prostorima dvorišta, vrtova, zelenih i drugih površina uz javne površine zabranjeno je odlagati komunalni i drugi otpad, a posebice neregistrirane automobile, strojeve, električne i druge aparate i predmete iz kućanstva, građevinski šut, dotrajale predmete i drugo, što narušava izgled okoliša, te spaljivati sve vrste otpadnih tvari.

Ako se dvorišta, vrtovi, zelene i druge površine zgrada, neizgrađeno građevinsko zemljište, te druge površine uz javne površine, ne održavaju urednima i čistima, komunalni redar naredit će njihovom vlasniku, odnosno korisniku otklanjanje uočenih nedostataka.

Ukoliko vlasnici, odnosno korisnici, prostora iz prethodnog stavka u ostavljenom roku ne postupe sukladno nalogu komunalnog redara, ti će se nedostaci otklonit putem treće osobe na trošak vlasnika, odnosno korisnika prostora.

Ukoliko se predmet dijelom nalazi na javnoj površini, a dijelom na površini u vlasništvu fizičke ili pravne osobe, u smislu ove Odluke, smatra se da se cijelom površinom nalazi na javnoj površini.

**Članak 16.**

Ograde uz javne površine moraju se postavljati tako da ne ometaju korištenje javnih površina, da ne predstavljaju opasnost za sigurnost i imovinu ljudi te da se vizualno uklapaju u okolni izgled. Ograde uz javne površine vlasnici, odnosno korisnici moraju redovito održavati.

Vlasnici, odnosno korisnici ograda od ukrasne živice ili drugog ukrasnog bilja, kada se one nalaze uz javnoprometne površine, dužni su prije započinjanja radova na orezivanju propisno označiti mjesto izvođenja radova te poduzeti sve mjere kako bi se za vrijeme rezidbe zaštitila imovina i ljudi. Vlasnici, odnosno korisnici dužni su odmah nakon završetka radova na orezivanju, javnu površinu očistiti.

Ograde od ukrasne živice i drveće uz javnoprometne površine vlasnici, odnosno korisnici moraju redovito održavati i orezivati tako da ne prelaze preko regulacijske linije na javnoprometnu površinu, ne zaklanjaju preglednost, ne ometaju normalno kretanje pješaka i sigurnost prometa, ne zaklanjaju prometnu i svjetlosnu signalizaciju i javnu rasvjetu.

**Članak 17.**

Ako postoji opasnost od rušenja stabla na javnu površinu i ozljeđivanja ljudi i/ili oštećenja imovine, komunalni redar će rješenjem narediti vlasniku, odnosno korisniku, zemljišta potrebne zahvate na stablu.

**Članak 18.**

Javne zelene površine ispred stambenih i poslovnih zgrada mogu se radi zaštite ograditi metalnim stupićima, žardinjerama s cvijećem ili ukrasnom živicom, ako to neće ometati normalno kretanje pješaka, prometovanje vozila i neće smanjivati preglednost.

Odobrenje za ograđivanje javnih zelenih površina, vlasniku građevine ispred koje se traži ograđivanje, izdaje Jedinstveni upravni odjel.

**Članak 19.**

Fizička ili pravna osoba koja upravlja ili gospodari športskim, rekreacijskim i drugim sličnim objektima, park-šumama, spomen-područjima, grobljima, plažama, obalom mora i drugim sličnim površinama mora ih održavati urednima, čistima i redovito održavati zelenu površinu unutar tih prostora, te brinuti za njezinu zaštitu i obnovu.

Vlasnici individualnog stambenog objekta, vlasnik ili korisnik poslovnog objekta, škole, bolnice, crkve, samostana i slično, obvezatan je osigurati obnovu, uređenje, održavanje i zaštitu zelene površine na zemljištu koje pripada objektu, odnosno zelenim površinama koje su u okviru ograđenog okoliša objekta.

Vlasnik ili korisnik stambenog objekta/zgrade s ograđenim okolišem kojemu je onemogućen slobodan pristup i korištenje od strane drugih građana, obvezatan je osigurati održavanje i zaštitu zelene površine na zemljištu koje služi redovitoj upotrebi i predstavlja okoliš objekta/zgrade.

Fizička ili pravna osoba koja upravlja površinama iz stavka 1.,2. i 3. ovog članka mora objekte i uređaje na njima održavati urednima i ispravnima.

Fizička ili pravna osoba koja se koristi ili upravlja površinama i objektima iz stavka 1. ovog članka mora, na vidnom mjestu, istaknuti odredbe o održavanju reda, čistoće, zaštite zelenila i slično.

Ukoliko osoba iz stavka 1. ovog članka ne ispuni obvezu održavanja i zaštite zelene površine, isto će se izvršiti preko treće osobe na njegov trošak.

 **4. Pokretne naprave, kiosci, reklame i druge naprave na zemljištu u vlasništvu pravnih i fizičkih osoba**

**Članak 20.**

Pokretne naprave, kiosci, reklame i druge naprave na zemljištu u vlasništvu pravnih i fizičkih osoba mogu se postavljati samo na onim mjestima na kojima se zbog toga neće stvarati suvišna buka, nečistoća, ugrožavati sigurnost prometa, te na mjestima na kojima se neće umanjiti estetski i opći izgled toga mjesta.

Odobrenje za postavljanje pokretne naprave, kioska , reklame i drugih naprava na zemljištu u vlasništvu pravnih i fizičkih osoba daje Jedinstveni upravni odjel Općine Starigrad.

Zabranjeno je postavljanje pokretne naprave, kioska, reklame i drugih naprava na zemljištu u vlasništvu pravnih i fizičkih osoba bez odobrenja ili suprotno odobrenju Jedinstveni upravni odjel Općine Starigrad.

Vlasnici pokretne naprave, kioska, reklame i drugih naprava na zemljištu u vlasništvu pravnih i fizičkih osoba moraju ih održavati urednima i ispravnima.

Uz zahtjev za postavljanje pokretne naprave, kioska, reklame i drugih pokretnih naprava potrebno je priložiti dokaz o pravu korištenja površine (dokaz o vlasništvu zemljišta, suglasnost vlasnika zemljišta i sl.), skicu ili fotografiju naprave, tehnički opis, fotomontažu naprave ili objekta te potvrdu tijela nadležnog za financije, gospodarstvo plan i proračun Općine Starigrad o plaćanju dospjelih obveza.

**5. Uređenje javnih zelenih površina**

**Članak 21.**

Javne zelene površine moraju se redovito održavati, tako da svojim izgledom uljepšavaju naselje i služe svrsi za koju su namijenjene.

Javne zelene površine održavaju se u skladu s Planom i Programom koji uređuje predmetnu problematiku, a koje utvrđuje Jedinstveni upravni odjel Općine Starigrad.

Pod održavanjem javne zelene površine smatra se posebice:

* sadnja i uzgoj biljnih nasada,
* podrezivanje stabala i grmlja,
* okopavanje i plijevljene grmlja i živice,
* košnja trave,
* gnojenje i prihranjivanje biljnog materijala koji raste u nepovoljnim uvjetima (drvoredi i slično),
* uklanjanje otpalog granja, lišća i drugih otpadaka,
* održavanje posuda sa ukrasnim biljem u urednom i ispravnom stanju,
* preventivno djelovanje na sprječavanju biljnih bolesti, uništavanje tih biljnih štetnika, te kontinuirano provođenje zaštite zelenila,
* održavanje pješačkih staza i naprava na javnoj zelenoj površini (oprema) u urednom stanju (ličenje i popravci klupa, košarica za otpad, popločenja i slično),
* postavljanje zaštitne ograde od prikladnog materijala, odnosno živice na mjestima ugroženim od uništavanja,
* postavljanje ploča s upozorenjima za zaštitu javne zelene površine,
* obnavljanje, a po potrebi i rekonstrukcija zapuštene javne zelene površine,
* uređenje i privođenje namjeni neuređenih javnih zelenih površina.

**Članak 22.**

 Javne zelene površine održava Općina Starigrad, odnosno pravna ili fizička osoba kojoj je Općina Starigrad povjerila održavanje javnih zelenih površina.

**6. Komunalni objekti i uređaji u općoj uporabi**

**Članak 23.**

Radi uređenja Općine i lakšeg snalaženja stanovnika na području općine postavljaju se komunalni objekti i uređaji u općoj uporabi.

**Članak 24.**

Vlasnik komunalnog objekta i uređaja u općoj uporabi, odnosno osoba kojoj je povjereno da vodi brigu i održava te objekte dužna ih je održavati urednima i ispravnima te kvarove uklanjati u najkraćem mogućem roku.

Komunalne objekte i uređaje u općoj uporabi zabranjeno je uništavati, po njima šarati, crtati ili ih na drugi način prljati i nagrđivati.

***6.1. Javna rasvjeta***

**Članak 25.**

Javno prometne površine, pješački i drugi glavni putovi na javnim zelenim površinama opremaju se sustavom javne rasvjete.

Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značenje pojedinih dijelova općine i pojedinih javnih površina, promet i potrebe stanovnika.

Rasvjetna tijela moraju biti funkcionalna i estetski oblikovana.

Fizička ili pravna osoba kojoj je Općina povjerila održavanje javne rasvjete mora je redovito održavati u stanju funkcionalne sposobnosti (prati, ličiti, mijenjati dotrajale žarulje i slično).

Javna rasvjeta, u pravilu, mora svijetliti cijele noći.

**Članak 26.**

Zabranjeno je oštećivanje i uništavanje rasvjetnih stupova i rasvjetnih tijela.

Postavljanje oglasa, obavijesti, reklama i slično na rasvjetne stupove, iznimno se dopušta po odobrenju Jedinstvenog upravnog odjela Općine Starigrad.

***6.2. Ploče sa orijentacijskim planom Općine Starigrad***

**Članak 27.**

U cilju lakšeg snalaženja stanovnika i turista, na području Općine Starigrad mogu se postavljati ploče s orijentacijskim planom Općine Starigrad.

Ploče s orijentacijskim planom Općine Starigrad postavljaju se na mjestima na kojima se okuplja veći broj ljudi, na glavnim prilazima općini i na drugim mjestima.

U orijentacijskom planu moraju biti ucrtane glavne ulice i trgovi, te najvažniji javni objekti u općini.

Ploče s orijentacijskim planom postavlja i održava Općina Starigrad, odnosno ovlaštena pravna ili fizička osoba.

***6.3. Javni satovi***

**Članak 28.**

Na važnijim trgovima i prolazima mogu se postaviti javni satovi.

Javni sat postavlja i održava Općina Starigrad, odnosno ovlaštena pravna ili fizička osoba.

Pravne ili fizičke osobe mogu na objektima koje koriste postavljati satove, uz odobrenje JUO Općine Starigrad.

Satovi koje postavlja pravna ili fizička osoba iz stavka 3. ovog članka moraju se održavati u urednom stanju.

Zabranjeno je postavljati satove na zgrade bez odobrenja ili suprotno odobrenju iz stavka 3. ovog članka.

***6.4. Javni WC - i***

**Članak 29.**

Javni WC - i grade se i postavljaju na trgovima, tržnicama, stajalištima/odmorištima, plažama i sličnim prostorima, te u parkovima, park – šumama, plažama, izletištima, sportskim objektima, odnosno na mjestima na kojima se građani okupljaju i zadržavaju.

Javni WC -i moraju ispunjavati odgovarajuće higijenske i tehničke uvjete, a vlasnik, odnosno ovlaštena pravna ili fizička osoba mora ih održavati u urednom i ispravnom stanju.

Javne WC - e treba graditi i postavljati na način da ih mogu koristiti i osobe s posebnim potrebama.

Javni WC - i moraju u pravilu raditi tijekom cijelog dana.

Vrijeme početka i završetka rada javnih WC - a utvrđuje Općinsko vijeće Općine Starigrad.

***6.5. Vodoskoci, fontane, hidranti i slični objekti i uređaji***

**Članak 30.**

Na području Općine Starigrad mogu se graditi i postavljati vodoskoci, fontane, javna točila, objekti i uređaji na mjestima na kojima svojim izgledom uljepšavaju okoliš.

Javni vodoskoci, fontane i slični objekti i uređaji moraju biti ispravni i uredni.

Javne vodoskoke, fontane i slične objekte i uređaje zabranjeno je uništavati, onečišćavati, po njima šarati, crtati ili na drugi način prljati i nagrđivati, odnosno nenamjenski koristiti.

Protupožarni hidranti i hidranti za pranje i zalijevanje površina moraju se održavati u ispravnom stanju.

Zabranjeno je uništavanje, oštećenje ili neovlaštena uporaba hidranata za vlastite potrebe (pranje automobila ili navodnjavanje i pranje privatnih površina i prostora).

Javne vodoskoke, fontane, hidrante i slične objekte i uređaje održava Općina Starigrad odnosno ovlaštena pravna ili fizička osoba.

***6.6. Javne telefonske govornice, poštanski sandučići i bankomati***

**Članak 31.**

Javne telefonske govornice, poštanski sandučići i bankomati postavljaju se na mjestima na kojima se okupljaju i zadržavaju stanovnici i turisti, kao što su trgovi, tržnice, prodavaonice ili prodajni centri, stambeni objekti s većim brojem stanova, stajališta i slični prostori.

Javne telefonske govornice, poštanske sandučiće i bankomate treba postaviti na način da ih mogu koristiti osobe s posebnim potrebama, te trebaju biti estetski oblikovani.

***6.7. Spomenici, spomen-ploče, skulpture i slični predmeti***

**Članak 32.**

Na području Općine Starigrad na objekte, zemljišta i druge prostore mogu se postavljati spomenici, spomen-ploče, skulpture i slični predmeti.

Postavljanje i uklanjanje spomenika, spomen ploča, skulptura i sličnih predmeta utvrdit će se posebnom odlukom.

**7. PLOČE SA IMENIMA NASELJA, ULICA TRGOVA I BROJEVIMA OBJEKATA**

**Članak 33.**

Na području Općine Starigrad moraju biti označena imena naselja, ulica, trgova, a objekti moraju biti obilježeni brojevima.

Naselja, ulice, trgovi i objekti označavaju se i obilježavaju na način i po postupku propisanom zakonom.

Za označavanje naselja, ulica i trgova postavljaju se ploče, a na objekte se postavljaju pločice s brojem stambenog i poslovnog objekta.

Postavljanje ploča s imenom naselja, ulica, trgova, te pločica s brojem stambenog i poslovnog objekta, zabranjeno je bez odobrenja nadležnog upravnog tijela.

Vlasnik stambenog i poslovnog objekta dužan je postaviti na objekt broj objekta najkasnije do početka korištenja istog.

Vlasnik stambenog i poslovnog objekta, odnosno njegov upravitelj, dužan je voditi brigu o tome da objekt bude stalno obilježen brojem.

Zabranjeno je oštećivati i uništavati, te neovlašteno skidati i mijenjati ploče iz stavka 3. ovog članka.

**8. PROMETNA STAJALIŠTA, PARKIRALIŠTA, TRŽNICE, RIBARNICE I GROBLJA**

**Članak 34.**

Stajališta autobusa i drugog prometa, parkirališta, tržnice, ribarnice i groblja, moraju biti stalno održavani u urednom i ispravnom stanju.

Zabranjeno je autobusna stajališta klupe, predmete i uređaje koji se nalaze na mjestima iz stavka 1. ovog članka nagrđivati na bilo koji način (šarati, plakatirati i slično), odnosno isti moraju biti čisti, uredni i ispravni, a dotrajale i oštećene klupe, predmete i uređaje, vlasnici, odnosno ovlaštene pravne i fizičke osobe trebaju odmah ukloniti.

**Članak 35.**

Autobusna stajališta moraju u pravilu biti natkrivena i opremljena klupama i košarama za otpatke.

Autobusna stajališta i uređaji u sklopu istih, moraju se održavati u urednom i ispravnom stanju, a svako oštećenje tih prostora mora se u najkraćem roku ukloniti.

Stajališta održava Općina Starigrad, odnosno ovlaštena pravna ili fizička osoba.

**Članak 36.**

Uređenje i održavanje javnih parkirališta je u nadležnosti Općine Starigrad, odnosno ovlaštene pravne ili fizičke osobe kojoj je to povjereno.

Javna parkirališta treba namjenski koristiti te na njima održavati red i čistoću.

Na javnim parkiralištima zabranjeno je zadržavanje kamp kućica više od 24 sata, te neovlašteno trgovanje, pretovar robe i druge aktivnosti koje nisu u skladu s namjenom prostora.

**Članak 37.**

Tržnice na kojima se obavlja promet poljoprivrednim i drugim prehrambenim proizvodima moraju biti čiste i uredne, o čemu se brine Općina Starigrad, odnosno ovlaštena pravna ili fizička osoba.

Tržnim redom kojeg donosi Općina Starigrad, odnosno ovlaštena pravna ili fizička osoba određuje se raspored i broj štandova, kioska i drugih pokretnih i nepokretnih naprava te lokacije kontejnera.

Tržnim redom utvrđuje se posebice:

* radno vrijeme,
* proizvodi koji se smiju prodavati,
* vrijeme dostave proizvoda,
* čišćenje i odvoženje smeća,
* raspored i broj štandova.

Tržni red se mora vidljivo istaknuti na prostoru tržnice.

**Članak 38.**

Po isteku vremena određenog za prodaju, Općina Starigrad, odnosno ovlaštena pravna ili fizička osoba iz članka 37.ove Odluke dužna je svakog dana dovesti tržnicu u čisto i uredno stanje.

Za ribarnicu se primjenjuju odredbe ove Odluke koje se odnose na tržnicu.

**Članak 39.**

Zabranjeno je prodavanje ili izlaganje poljoprivrednih, prehrambenih i drugih proizvoda (tekstila, plastike i slično) izvan prostora tržnice, ukoliko isto nije utvrđeno posebnom odlukom Općine Starigrad.

Ukoliko prodavatelj ne postupi po rješenju Jedinstvenog upravnog odjela Općine Starigrad privremeno će mu se oduzeti prehrambena roba s mogućnošću preuzimanja robe u roku 24 sata i plaćanjem nastalih troškova, a u protivnom će se dati u humanitarne svrhe.

Neprehrambena roba se privremeno oduzima s mogućnošću preuzimanja robe nakon plaćanja nastalih troškova prijevoza, skladištenja i drugih, a u protivnom se prodaje javnim nadmetanjem radi podmirenja nastalih troškova.

**Članak 40.**

Pravna ili fizička osoba kojoj je Općina Starigrad povjerila upravljanje grobljima na njezinom području, mora ih održavati čistima i urednima.

Održavanje groblja, grobnih mjesta i nadgrobnih spomenika uređuje se propisima o grobljima i općinskom Odlukom o grobljima.

**9. SANITARNO KOMUNALNE MJERE UREĐENJA NASELJA**

**9.1. Septičke jame**

**Članak 41.**

Čišćenje septičkih jama obavlja pravna ili fizička osoba kojoj su povjereni navedeni poslovi, u skladu sa sanitarno-tehničkim uvjetima, a na zahtjev vlasnika, odnosno korisnika septičke jame.

Vlasnik, odnosno korisnik septičke jame dužan je na vrijeme zatražiti od ovlaštene pravne ili fizičke osobe čišćenje jame kako ne bi došlo do prelijevanja, a time i onečišćavanja okoline.

Nadležna inspekcijska služba kada utvrdi da se septička jama prelijeva ili propušta fekalije, odlučit će rješenjem o prekidu dovoda vode zgradi čije se fekalije izlijevaju iz septičke jame dok se ne sanira postojeće stanje. Troškove sanacije snosi vlasnik odnosno korisnik septičke jame.

Ovlašteni vršitelj komunalne usluge koji odvozi fekalije dužan je iste izlijevati u kanalizacijsku mrežu na mjestu koje je za to određeno i snosi odgovornost za eventualno zagađenje okoline uz naknadu počinjene štete.

 **9.2. Dezinsekcija, deratizacija i zaštita bilja**

**Članak 42.**

U svrhu zaštite zdravlja stanovnika Općine Starigrad, tijekom godine obavlja se sistematska dezinsekcija, dok se sistematska deratizacija javnih površina obavlja dva puta godišnje (proljeće-jesen) uz njezino obvezno održavanje cijele godine.

Pod pojmom sistematske dezinsekcije razumijeva se prskanje ili zamagljivanje odgovarajućim sredstvima u cilju uništavanja muha, komaraca i drugih insekata.

Pod pojmom sistematske deratizacije razumijeva se postavljanje odgovarajućih mamaca za uništavanje štakora i drugih glodavaca.

Opseg, način, vrijeme i ostali uvjeti obavljanja obvezne sistematske dezinsekcije i deratizacije utvrđuju se Programom mjera obvezatne preventivne dezinfekcije, dezinsekcije i deratizacije za područje Općine Starigrad koje donosi Zavod za javno zdravstvo Zadarske županije.

 Na poziv komunalnog redara, pravna ili fizička osoba kojoj su povjereni poslovi dezinsekcije i deratizacije dužna je iste ponoviti ukoliko se ocjeni da je taj postupak potreban.

Ovlaštena osoba kojoj su povjereni poslovi dezinsekcije i deratizacije dužna je prije početka izvođenja sistematske dezinsekcije i deratizacije obavijestiti građane o početku i završetku izvođenja tih radova.

**9.3. Držanje domaćih životinja**

**Članak 43.**

Unutar izgrađenog dijela građevinskog područja prema PPU Općine Starigrad, izuzev starih naselja (varoša), nije dozvoljeno držati životinje – kopitare, papkare i perad.

Pod kopitarima smatraju se konji, magarci, mazge i mule. Pod papkarima smatraju se goveda, ovce, koze i svinje. Pod peradi smatraju se kokoši, pure, guske, patke, prepelice i druga domaća perad i pernata divljač.

Na područjima koja nisu obuhvaćena odredbom o zabrani iz stavka 1. ovog članka, mogu se držati životinje, ako njihovo držanje ispunjava sanitarno-higijenske uvjete i ako su udaljene više od 50 metara od najbliže javne prometnice i 100 metara od najbližeg stambenog objekta za stalno ili povremeno stanovanje.

Komunalni redar može po prijavi ili po službenoj dužnosti zabraniti držanje životinja na područjima gdje je to dopušteno, ako se time smeta okolnim stanarima ili narušava izgled okoline.

Ako se životinje drže u zabranjenoj zoni iz stavka 1. ovog članka, Komunalni redar postupit će prema ovlastima i izdati će rješenje o uklanjanju s rokom izvršenja.

**Članak 44.**

Postupak uklanjanja provest će ovlaštena pravna ili fizička osoba kojoj je Općina Starigrad povjerila poslove veterinarsko-higijeničarskog servisa.

**Članak 45.**

Držanja pasa i mačaka propisano je posebnom Odlukom.

**IV. ODRŽAVANJE ČISTOĆE I ČUVANJE JAVNIH POVRŠINA**

**1. Održavanje čistoće i čuvanje javnoprometnih površina**

**Članak 46.**

Javnoprometne površine treba održavati tako da budu uredne i čiste, te da služe svrsi za koju su namijenjene.

Održavanje čistoće javnoprometnih površina na području Općine Starigrad obavlja se sukladno Programu održavanja komunalne infrastrukture koje donosi Općinsko vijeće Općine Starigrad.

Javnoprometna površina čisti se u pravilu danju, a pere noću između 21:00 i 5:00 sati.

Javnoprometnu površinu čisti komunalno poduzeće u vlasništvu Općine Starigrad, odnosno ovlaštena pravna ili fizička osoba kojoj se isti poslovi povjere.

**Članak 47.**

Pravne i fizičke osobe koje obavljaju djelatnost zbog koje dolazi do prekomjernog onečišćenja javnoprometnih površina, dužne su ih redovito čistiti, odnosno osigurati njihovo čišćenje.

Vlasnik ili korisnik športskih ili rekreacijskih objekata, zabavnih parkova ili igrališta, organizator javnih skupova, javnih priredbi obvezni su osigurati čišćenje javnoprometnih površina koje služe kao pristup tim objektima, tako da budu očišćene u roku 4 sata nakon završetka korištenja.

**Članak 48.**

Na javnoprometne površine postavljaju se košare za otpatke.

Košare za otpatke postavlja i održava Općina Starigrad, odnosno pravna ili fizička osoba kojoj je Općina povjerila obavljanje komunalne djelatnosti održavanja čistoće javnoprometnih površina.

**Članak 49.**

Mjesta za postavljanje košara za otpatke određuje Općina Starigrad, odnosno pravna ili fizička osoba kojoj je Općina povjerila obavljanje komunalne djelatnosti održavanja čistoće javnoprometnih površina.

**Članak 50.**

Košare za otpatke moraju biti izrađene od prikladnog materijala i estetski oblikovane.

Košare za otpatke u starim naseljima - varošima moraju biti izrađene od drvnog materijala, estetski oblikovane i usklađene sa izgledom naselja.

Zabranjeno je postavljanje košara za otpatke na stupove na kojima se nalaze prometni znakovi, na drveće i jarbole za isticanje zastava, te na drugim mjestima na kojima bi nagrđivali izgled naselja, objekata ili bi ometale promet.

**Članak 51.**

Na javnoprometnim površinama ne smije se ostavljati ili na njih bacati bilo kakav otpad ili ih na drugi način onečišćavati, a osobito se zabranjuje:

* bacanje i ostavljanje izvan košara i drugih posuda za otpad različit otpad i vršiti druge radnje kojima se onečišćuje javnoprometna površina,
* bacati goruće predmete u košare ili druge posude za otpad,
* oštećivati košare, odnosno posude za otpad i druge posude namijenjene sakupljanju otpada,
* odlagati građevni i otpadni građevni materijal i postavljati predmete, naprave i strojeve na javnoprometne površine bez odobrenja općinskog tijela nadležnog za komunalne poslove,
* popravljati, servisirati i prati vozila te druga sredstva i uređaje na javnoprometnim površinama,
* ispuštati otpadne tekućine bilo koje vrste,
* bacati letke, te ih ostavljati na vozilima bez odobrenja JUO Općine Starigrad,
* zagađivati i bacati otpad i otpadne tvari u more, na obalu i korita potoka,
* zabranjeno je iz plovila, za vrijeme stajanja u luci ispuštati fekalije, ulje, naftu i slično,
* paliti otpad,
* ostavljati vozila bez registarskih tablica, odnosno neregistriranih vozila, lake teretne prikolice, kamp-prikolice i druga priključna vozila, plovila i olupine plovila, vozila oštećena u sudaru i olupine vozila,
* obavljati bilo kakve radnje ili njihovo propuštanje, kojima se onečišćuju javnoprometne površine,
* lijepljenje plakata i drugih reklamnih i informativnih poruka izvan prostora za plakatiranje,
* neovlašteno premještanje komunalne opreme i uređaja,
* bacanje animalnog, medicinskog i drugog opasnog materijala,
* odlagati ili postavljati bilo kakve predmete kojima se ometa redovito korištenje javnoprometne površine, odnosno nesmetan prolaz pješaka i vozila,
* zabranjeno je bojanje, crtanje i pisanje poruka i raznih tekstova po javnoprometnim površinama, osim prometne signalizacije koja se vrši sukladno posebnim propisima,
* obavljati bilo kakve radnje kojima se onečišćuje ili oštećuje javno prometne površine ili objekte i uređaje koji su njihov sastavni dio,
* pljuvati i obavljati nuždu,
* prati osobe, vozila ili druge predmete na javnim vodovodnim uređajima i objektima,
* koristiti dječje igralište i sprave za igru djece protivno njihovoj namjeni,
* izlagati i prodavati predmete, stvari, poljoprivredne i druge proizvode bez odobrenja Jedinstvenog upravnog odjela Općine Starigrad,
* bilo kakvo nenamjensko korištenje i prenamjena javnoprometne površine,
* izvođenje radova bez odobrenja JUO Općine Starigrad.
* onečišćavanje javne površine od strane kućnih ljubimaca ( pasa i mačaka ),
* puštanje otpadnih i oborinskih voda na JPP-u na način da ugrožava sigurnost prometa i prolaznika, odnosno vrši drugi oblik onečišćenja.

**Članak 52.**

Pravna i fizička osoba kojoj je Općina povjerila održavanje čistoće javnoprometnih površina dužna je te površine održavati čistima i urednima.

**Članak 53.**

Izvanredno čišćenje javnoprometnih površina određuje Općinski načelnik Općine Starigrad kada zbog vremenskih nepogoda ili drugih razloga javnoprometne površine budu prekomjerno onečišćene.

**Članak 54.**

Vozila koja sudjeluju u prometu ne smiju onečišćivati javnoprometne površine.

Vozila koja prevoze tekući ili sipki materijal moraju imati sanduke i karoserije iz kojih se materijal ne može prosipati niti curiti.

Vozač vozila koji prevozi pijesak, papir, sjeno, lišće, PVC materijal i drugi rasuti teret mora ga prekriti ceradom, gustom mrežom ili na drugi način osigurati da se materijal ne posipa po javnoprometnoj površini.

**Članak 55.**

Zabranjeno je na javnoprometnim površinama obavljati bilo kakve radove, osim redovnog održavanja tih površina, bez odobrenja ili suprotno odobrenju Jedinstvenog upravnog odjela Općine Starigrad.

**Članak 56.**

Za istovar, smještaj i ukrcaj građevinskog materijala, podizanje skela, ograda gradilišta, popravke vanjskih dijelova zgrade i slične građevinske radove može se u opravdanim slučajevima i privremeno koristit javnoprometna površina sukladno propisima o gradnji i sigurnosti prometa.

**Članak 57.**

Odobrenje za korištenje javnoprometne površine za radove iz članka 56. ove Odluke izdaje, na zahtjev izvođača ili investitora radova, Jedinstveni upravni odjel Općine Starigrad.

Odobrenjem iz stavka 1. ovog članka odredit će se uvjeti, način i vrijeme izvođenja radova.

Uz zahtjev za odobrenje investitor je dužan priložiti akt nadležnog tijela kojim se dokazuje legalnost gradnje.

**Članak 58.**

Za vrijeme obavljanja radova iz članka 56. ove Odluke izvođač mora poduzeti sve propisane i uobičajene mjere sigurnosti. Za sigurnost radova odgovoran je izvođač odnosno, investitor radova.

**Članak 59.**

Zauzimanje javnoprometne površine za postavljanje građevinske skele odobrava se na vrijeme do maksimalno 2 mjeseca uz mogućnost ponovnog produženja ukoliko to radovi zahtijevaju.

Ako se s radovima na objektu ne započne u roku od sedam dana od dana postavljanja građevinske skele, podnositelj zahtjeva dužan ju je odmah ukloniti.

Ako se gradnja iz bilo kojeg razloga, obustavi na vrijeme duže od jednog mjeseca izvođač radova dužan je ukloniti skele i drugi materijal s javnoprometne površine.

Ukoliko podnositelj zahtjeva ne postupi sukladno stavku 2. i 3. ovog članka, komunalni redar naredit će uklanjanje građevinske skele preko treće osobe na njegov trošak.

**Članak 60.**

Izvođač građevinskih radova dužan je osigurati da se zemlja ne rasipa, a drugi rastresiti materijal treba držati u sanducima i ogradama, ako radovi na istom mjestu traju duže od 24 sata.

Miješanje betona i morta dopušteno je u posudama ili na limovima.

**Članak 61.**

Prolaz ispod skela mora se zaštititi od sipanja i padanja materijala. Uz vodoravnu treba osigurati i okomitu zaštitu.

Zauzeti dio javnoprometne površine skelom ili ogradom mora se propisno označiti i osvijetliti od sumraka do svanuća.

**Članak 62.**

Ako se javnoprometna površina upotrebljava za istovar i utovar rastresitog materijala (šuta i slično), na njoj se smije složiti samo toliko materijala koliko se može odvesti u tijeku jednog dana.

**Članak 63.**

Zabranjeno je odlagati uz drveće građevinski materijal, šutu, glomazni i drugi otpad.

**Članak 64.**

Izvođač radova je dužan, najkasnije 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.

Nakon završetka radova izvođač je dužan zauzetu površinu ostaviti u stanju u kakvom je bila prije izvođenja radova.

Komunalni redar pregledat će korišteni prostor i ako ustanovi da postoji kakvo oštećenje naredit će izvođaču da o vlastitom trošku dovede korištenu javnu površinu u prijašnje stanje.

**Članak 65.**

Prilikom izvođenja građevinskih radova izvođač je dužan poduzimati mjere sprječavanja onečišćenja javnoprometne površine:

* čistiti, odnosno osigurati čišćenje javnoprometne površine oko gradilišta od svih vrsta građevinskih i drugih materijala, blata i slično, a taloženje kojih je na javnoprometnim površinama posljedica izvođenja radova iz stavka 1. ovog članka;
* polijevati trošni materijal za vrijeme rušenja građevinskog objekta kako bi se spriječilo stvaranje prašine;
* čistiti ulične slivnike u neposrednoj blizini mjesta na kojima se radovi izvode;
* deponirati građevinski materijal u okviru gradilišta tako da se ne ometa promet i slobodno otjecanje vode te da se materijal ne raznosi po javnim površinama.

**Članak 66.**

Kod većih zemljanih radova Jedinstveni upravni odjel Općine Starigrad odredit će izvođaču radova ulice kroz koje može odvoziti i dovoziti materijal.

**Članak 67.**

Za iskrcaj ogrijeva, te za piljenje i cijepanje drva ponajprije treba upotrebljavati vlastito zemljište.

U slučaju potrebe dio javnoprometne površine može se privremeno upotrijebiti za iskrcaj ogrijeva, ali tako da se ne ometa cestovni i pješački promet. Drva se moraju složiti tako da se spriječi kotrljanje na kolnik.

Iskrcani ogrjev ili drugi materijal moraju se ukloniti s javnoprometne površine najkasnije u roku 24 sata, a upotrijebljena se površina mora odmah očistiti.

Zabranjeno je cijepati drva i izvoditi slične radove na javnoprometnim površinama.

Ako se javnoprometna površina upotrebljava za poslove iz stavka 2. ovog članka potrebno je odobrenje Jedinstvenog upravnog odjela Općine Starigrad.

**Članak 68.**

Utovar i istovar robe i materijala mora se obavljati ponajprije izvan javnih površina. U opravdanim slučajevima, kao npr. radi nedostatka prostora ili kolnog ulaza i slično, istovar i utovar mogu se privremeno obaviti na javnoprometnim površinama, osim na mjestima na kojima je to zabranjeno.

Ako se iznimno roba mora istovariti na javnoprometnu površinu, tada se mora složiti tako da ne smeta prometu i mora se odmah ukloniti.

**Članak 69.**

Zabranjeno je na javnoprometne površine ispred radnji, prodavaonica i skladišta odlagati ambalažu i slično.

Zabranjeno je ispred ili na stambene i poslovne objekte i ograde, odlagati uređaje i predmete što mogu ozlijediti prolaznike ili im nanijeti neku štetu, te takve predmete ostavljati na javnoprometnim površinama.

**Članak 70.**

Obalni pojas uređenih i prirodnih plaža i zelenih površina uz plažu mora se redovito održavati.

Pravna ili fizička osoba koja obavlja poslove održavanja dužna je održavati obalni pojas uređenih i prirodnih plaža i zelenih površina uz plažu čistim i urednim. Jednom godišnje, a najkasnije do početka svibnja, detaljno očistiti od krupnih otpadaka na obali i u moru.

Zabranjeno je bacati otpad u more i na morsku obalu.

Obalnim pojasom-prirodnom plažom smatraju se, u smislu ove Odluke, prostori na kojima je dozvoljeno kupanje, a na kojima nema izgrađenih pratećih objekata.

Obalnim pojasom-uređenom plažom smatraju se prostori namijenjeni kupanju i sunčanju, opskrbljeni određenim higijensko-tehničkim uvjetima.

**Članak 71.**

Čišćenje prirodnih i uređenih plaža za vrijeme turističke sezone mora biti svakodnevno i temeljito.

Ukoliko plovni objekt masnim otpacima izazove zagađenje morske površine, vlasnik ili korisnik plovnog objekta obvezno se sidri te poziva predstavnike nadležnih službi radi dogovora s fizičkom ili pravnom osobom, opremljenom tehničkim sredstvima, o čišćenju i odstranjivanju masnih otpadaka.

Ispostava Lučke uprave obvezna je informirati vlasnike plovila o održavanju čistoće i reda u lukama i na pomorskom dobru.

**Članak 72.**

Komunalni redar ovlašten je u opravdanim slučajevima, nakon onečišćenja izazvanim vremenskim nepogodama ili drugim izvanrednim situacijama, naložiti komunalnom poduzeću, odnosno koncesionaru na pomorskom dobru, izvanredno čišćenje obalnog pojasa.

**Članak 73.**

Korisnik uređene i prirodne plaže, ako obavlja gospodarsko korištenje ili posebnu upotrebu plaže, ostvarujući koncesijsko odobrenje ili ugovor o koncesiji sukladno zakonu i ostalim pozitivnim propisima, dužan je poštivati obveze iz koncesijskog odobrenja odnosno ugovora o koncesiji na pomorskom dobru.

Korisnik koncesijskog odobrenja odnosno ugovora o koncesiji na pomorskom dobru dužan je pridržavati se propisa o sigurnosti plovidbe, zaštite okoliša i reda na pomorskom dobru, te uvažavati značaj pomorskog dobra kao općeg dobra

**2. Održavanje čistoće i čuvanje javno zelenih površina**

**Članak 74.**

Javno zelene površine moraju se redovito čistiti i održavati sukladno Planu i Programu koji uređuje ova pitanja, a koje donosi Općinsko vijeće Općine Starigrad.

Javno zelene površine održava i čisti komunalno poduzeće, odnosno pravna ili fizička osoba kojoj je to Općina Starigrad povjerila.

Javno zelene površine kojima ne upravlja Općina održavaju i čiste vlasnici, odnosno korisnici tih površina.

**Članak 75.**

Izvršavanje programa iz članka 74. ove Odluke kontrolira Jedinstveni upravni odjel Općine Starigrad.

**Članak 76.**

Komunalno poduzeće Općine Starigrad, odnosno pravna ili fizička osoba kojoj je Općina povjerila održavanje javnih zelenih površina dužno/a je, osobito:

* odmah ukloniti pokošenu travu, lišće, grane i slično s javne površine;
* ukloniti suhe i slomljene grane na stablima;
* zamijeniti porušena i bolesna stabla novima;
* redovito orezivati krošnje stabala i drugo zelenilo na javnim površinama tako da ne zaklanja tijela javne rasvjete, prometne znakove, svjetlosne signale, ne ulazi u slobodne profile kolnika i nogostupa, te ne smanjuje preglednost na raskrižjima i ne smeta zračnim vodovima;
* redovito održavati, te zamjenjivati zaštitne stupiće i ograde.

**Članak 77.**

Za uređenje novih javnih zelenih površina, odnosno pojačano održavanje postojećih, potrebno je ishoditi stručno mišljenje, a poslove s tim u vezi vodi Jedinstveni upravni odjel Općine Starigrad.

Nakon završetka radova na uređenju zelenih površina Jedinstveni upravni odjel Općine Starigrad pregledat će i utvrditi usklađenost izvedenih radova s ugovorenim.

Nakon obavljenog pregleda uređenih površina, Jedinstveni upravni odjel Općine Starigrad iz stavka 2. ovog članka povjerava ih pravnoj ili fizičkoj osobi koja održava zelene površine na redovito održavanje.

Izvođač radova dužan je sav posušeni biljni materijal zamijeniti novim u ugovorenom roku.

**Članak 78.**

Za sječu stabala na javnoj površini potrebno je odobrenje Jedinstveni upravni odjel Općine Starigrad.

Odobrenjem iz stavka 1. ovog članka određuje se obveza i obujam zamjenske sadnje, biljna vrsta, lokacija i vrijeme izvođenja zamjenske sadnje.

Ako zbog pomanjkanja prostora zamjenska sadnja nije moguća, zamjena će se izvršiti na najbližoj mogućoj lokaciji.

**Članak 79.**

Jedinstveni upravni odjel Općine Starigrad može po službenoj dužnosti narediti sječu stabla koje se nalazi na zemljištu u vlasništvu drugih osoba, ako postoji opasnost da se stablo sruši na javnu površinu, odnosno da samim padom počini štetu za ljude i imovinu.

**Članak 80.**

Radi zaštite javne zelene površine osobito se zabranjuje:

* rezanje i skidanje grana i vrhova ukrasnog drveća i grmlja,
* guljenje kore stabala, zasijecanje, zarezivanje, savijanje, trganje, zabadanje noževa, zabijanje čavala, stavljanje plakata i slično, bušenje, gaženje, te drugo oštećivanje drveća, grmlja i živica,
* penjanje po drveću,
* neovlašteno skidanje plodova s grana i grmlja, trganje i branje cvijeća, vađenje cvjetnih i travnatih busena, te kidanje grana s grmlja i drveća,
* neovlašteno sakupljanje i odnošenje suhog granja, kore ili listića,
* gaženje, hodanje, igranje i ležanje po travnjaku, livadi i parku,
* šetanje i puštanje kućnih ljubimaca po uređenim javno zelenim površinama i njihovo onečišćenje,
* kopanje i odnošenje zemlje, humusa i bilja,
* bacanje papira i otpadaka, smeća, piljevine, pepela, odrezanog šiblja, grana i njihovo paljenje,
* oštećivanje ili izvaljivanje stabala i grmlja, oštećivanje stabala raznim materijalima prilikom gradnje, istovara i dopreme građevinskog materijala i slično, zabijanje oplata i upiranje u deblo,
* oštećivanje opreme (npr. košarica za otpatke, klupa, sprava za igru djece, javne rasvjete, protupožarnih ormarića i slično),
* puštanje otpadnih voda, motornih ulja i slično zagađivanje,
* zaustavljati, parkirati i voziti motorno vozilo na javno zelenoj površini (osim vozila koje se koristi za održavanje javno zelenih površina i parkovne opreme na njima),
* loženje vatre i potpaljivanje stabala,
* rezanje, odnosno prekidanje korijena stabala,
* pranje, servisiranje vozila i slično,
* iskrcavanje, uskladištenje raznog materijala,
* hvatanje i uznemiravanje ptica i ostalih životinja,
* kampiranje,
* postavljanje bilo kakvih objekata, uređaja, naprava, reklamnih panoa i slično, bez suglasnosti nadležnog tijela Općine Starigrad,
* obavljati druge radnje koje bi devastirale javno zelenu površinu.

**V. KORIŠTENJE JAVNIH POVRŠINA**

**Članak 81.**

Javne se površine na području Općine Starigrad koriste u skladu s njihovom namjenom.

**1. Postavljanje pokretnih naprava, kioska, montažnih objekata i slično**

**Članak 82.**

Pokretne naprave, kiosci te montažni objekti i druge naprave, naprave za potrebe javnih manifestacija postavljaju se tako da svojim položajem i smještajem što bolje ispune svrhu i namjenu za koju se koriste.

Naprave i objekti iz stavka 1. ovog članka mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoća ili ometati promet, te na onim mjestima na kojima se neće umanjiti estetski i opći izgled toga mjesta, a imajući u vidu sadržaj turističke ponude Općine Starigrad.

Postavljanjem montažnih objekata i drugih naprava iz stavka 1. ovog članka ne smije se ometati korištenje zgrada ili drugih objekata i ugrožavati sigurnost prometa, te uništavati javne zelene površine.

Smještaj naprava i objekata iz stavka 1. ovog članka u blizini križanja mora odgovarati uvjetima o sigurnosti prometa i svojim položajem ne smiju smanjivati preglednost i odvijanje prometa.

**Članak 83.**

Lokacije za postavljanje pokretnih naprava i kioska na javnim površinama određuju se posebnom odlukom.

Odobrenje za postavljanje pokretnih naprava i kioska na javnim površinama daje Jedinstveni upravni odjel Općine Starigrad sukladno posebnoj odluci.

Zabranjeno je postavljanje pokretnih naprava, kioska, montažnih objekata i sl. bez odobrenja ili suprotno odobrenju Jedinstvenog upravnog odjela Općine Starigrad.

Visinu i način plaćanja naknade te drugi odnosi s tim u vezi uređuju se posebnim općinskim odlukama.

Vlasnici pokretnih naprava, kioska, montažnih objekata i sl. moraju ih držati urednima i ispravnima, te redovito čistiti njihov okoliš.

Odobrenjem iz stavka 2. ovog članka određuje se: lokacija za postavljanje, veličina objekta, izgled i vrijeme na koje se postavlja.

Uz zahtjev za postavljanje pokretne naprave, kioska, montažnog objekta i sl. potrebno je priložiti skicu objekta, fotomontažu objekta i tehnički opis, te potvrdu tijela nadležnog za financije, gospodarstvo, plan i proračun Općine Starigrad o plaćenim dospjelim obvezama.

**Članak 84.**

Montažni objekti i druge naprave za potrebe javnih manifestacija postavljaju se po odobrenju nadležnog tijela Općine Starigrad.

**Članak 85.**

Na javnim površinama zabranjeno je izlaganje i nuđenje robe na prodaju putem pokretnih prodavača kao i pružanje marketinških i sličnih usluga bez odobrenja Jedinstvenog upravnog odjela Općine Starigrad.

**2. Postavljanje ugostiteljskih terasa na javnim površinama**

**Članak 86.**

Javne površine za postavljanje stolova, stolica, suncobrana i slično radi organiziranja otvorenih terasa dodjeljuju se isključivo za obavljanje ugostiteljske djelatnosti.

Stalci, police, reklamni panoi i slično postavljaju se isključivo u okviru odobrene javne površine.

Odobrenje za korištenje javne površine iz stavka 1. ovog članka daje Jedinstveni upravni odjel Općine Starigrad sukladno posebnoj odluci.

Odobrenjem iz stavka 3. ovog članka određuje se: lokacija, veličina terase, vrijeme i način korištenja.

Za namjenu iz stavka 1. ovog članka, javna površina može se dati na korištenje uz uvjet:

* da zauzimanje određene javne površine ne ugrožava sigurnost i redovan protok sudionika u prometu,
* da zauzimanje određene javne površine ne sprječava i remeti slobodan prolaz vozila javnih službi (hitna pomoć, vatrogasci, policija, komunalna služba i sl.),
* da se podnositelj zahtjeva u prethodnom korištenju iste ili druge javne površine nije ponašao suprotno odredbama propisa o komunalnom redu i javnom redu i miru na području Općine Starigrad,
* da je podnositelj zahtjeva kao raniji korisnik iste ili druge javne površine uredno i na vrijeme plaćao sve obveze po osnovi korištenja javne površine i koristio javnu površinu u skladu s uvjetima iz odobrenja,
* da u trenutku podnošenja zahtjeva podnositelj nema dugovanja prema Općini Starigrad po osnovi poreza, doprinosa, naknada i drugih prihoda koji su zakonom ili drugim propisima utvrđeni kao prihod Općine Starigrad,
* da u trenutku podnošenja zahtjeva podnositelj zahtjeva nema dugovanja prema trgovačkim društvima u vlasništvu Općine Starigrad i u većinskom vlasništvu Općine Starigrad.

**Članak 87.**

Vlasnici ili korisnici poslovnih prostora koji koriste javnu površinu, dužni su je održavati čistom i urednom. Stolovi i stolice, zaštita od sunca kao i ostala oprema na javnoj površini mora biti od kvalitetnog materijala, tehnički ispravna i oblikovana na način koji je propisala Općina Starigrad.

**Članak 88.**

Ukoliko je javna površina završno obrađena kamenim opločenjem, vlasnik ili korisnik poslovnog prostora, vertikalne nosače tende učvršćuje isključivo u fugu kamenog opločenja. Nije dozvoljeno bušenje kamenog opločenja ili oštećivanje na bilo koji način.

**Članak 89.**

Vlasnik ili korisnik poslovnog prostora dužan je nakon isteka ugovora ili rješenja o korištenju javne površine, ukloniti stolove, stolice i ostalu opremu s javne površine te istu vratiti u prvobitno stanje.

Na javnoj površini ispred poslovnog prostora nije dopušteno odlagati ambalažu i druge neprimjerene predmete i materijal.

**Članak 90.**

Uređenje i opremanje odobrenih javnih površina koje podrazumijeva veće zahvate u prostoru, dopušteno je isključivo uz odobrenje Općinskog načelnika Općine Starigrad.

**3. Prigodno uređenje javnih površina**

**Članak 91.**

U povodu državnih i drugih blagdana, obljetnica, raznih manifestacija i sličnoga može se organizirati prigodno uređivanje javnih površina.

Prigodno uređivanje organizira se postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvca i slično.

Za postavljanje montažnih objekata, uređaja, pokretnih naprava, opreme i slično potrebno je odobrenje Jedinstvenog upravnog odjelaOpćine Starigrad.

Svjetleće žaruljice, ukrasni predmeti bez reklamne poruke, ukrasna drvca i slično postavljaju se prema uvjetima i na način koji utvrđuje Jedinstveni upravni odjel Općine Starigrad.

Nakon proteka prigode iz stavka 1. ovog članka predmeti se moraju ukloniti najkasnije u roku od 7 dana.

**4. Postavljanje reklama na javnim površinama**

**Članak 92.**

Reklama na javnoj površini svojim oblikom, materijalom, dimenzijama i bojama mora se uklopiti u postojeće okruženje, ne smije ugrožavati sigurnost prometa, niti zaklanjati postojeću prometnu signalizaciju.

Reklame se ne mogu postavljati na javne površine bez odobrenja Jedinstvenog upravnog odjela Općine Starigrad, a posebno se ne smiju postavljati unutar drvoreda, unutar skupine stabala, grmlja, živice, unutar parkova, trgova, dječjih igrališta i slično.

Reklama može biti osvijetljena.

Vlasnik reklame dužan ju je držati urednom i ispravnom.

**Članak 93.**

Zahtjevu za izdavanje odobrenja podnositelj je dužan priložiti idejno rješenje, tehnički opis, skicu ili fotomontažu mjesta na kojem se reklama postavlja (mikrolokacija), a za svjetleće reklame i opis priključka na elektromrežu.

**Članak 94.**

Lokacije za postavljanje reklama na javnim površinama određuju se posebnom odlukom.

Odobrenje za postavljanje reklama na javnoj površini daje JUO Općine Starigrad sukladno posebnoj odluci.

Zabranjeno je postavljanje reklama na javnim površinama bez odobrenja iz stavka 2. ovog članka.

**5. Parkiranje i zaustavljanje vozila na javnoprometnim površinama**

**Članak 95.**

Na području Općine Starigrad javnoprometne površine koriste se za zaustavljanje i parkiranje vozila samo ako su iste određene posebnim propisima i prometnom signalizacijom za tu namjenu.

Na javnim površinama na području Općine zabranjeno je zaustavljanje i parkiranje autobusa koji prevoze turističko-izletničke grupe radi ulaska i izlaska putnika, na mjestima koja nisu za to namijenjena.

Djelatnost iz stavka 2. ovog članka može se obavljati na parkiralištu smještajnog objekta i na za to određenim mjestima.

Na području Općine Starigrad zabranjeno je za zaustavljanje i parkiranje vozila koristiti nogostup i druge javno prometne površine koje nisu označene prometnom signalizacijom kao javno parkiralište.

Na javnim se površinama ne smiju ostavljati vozila koja se ne upotrebljavaju u prometu zbog dotrajalosti (oštećena u sudaru, neregistrirana, neispravna i slično).

**6. Korištenje javnih zelenih površina**

**Članak 96.**

Za postavljanje objekata, uređaja i naprava, te obavljanje bilo kakvih radova, osim radova redovnog održavanja javno zelenih površina, potrebno je odobrenje Jedinstvenog upravnog odjela Općine Starigrad.

Odobrenjem iz stavka 1. ovog članka određuje se lokacija za postavljanje objekta, izgled objekta, uređaja ili naprave koja se postavlja, način uređivanja zauzete površine i vrijeme korištenja.

Ukoliko se radi o korištenju javno zelenih površina u svrhu izvođenja određenih radova odobrenjem iz stavka 1. ovog članka određuje se lokacija na kojoj se radovi obavljaju, vrsta radova, uvjeti za izvođenje radova, te obveza i način očuvanja i sanacije javne zelene površine nakon završetka radova.

Uz zahtjev za izdavanje odobrenja iz stavka 1. ovog članka podnositelj zahtjeva treba priložiti skicu lokacije, idejno rješenje ili fotomontažu mjesta na kojem se objekt, uređaj ili naprava postavlja odnosno na kojem se izvode radovi (mikrolokacija).

Zabranjeno je postavljanje objekata, uređaja ili naprava na javno zelenu površinu, odnosno obavljanje bilo kakvih radova na njoj, osim radova redovnog održavanja, bez odobrenja ili suprotno odobrenju iz stavka 1. ovog članka.

**Članak 97.**

Za postavljanje parkovne opreme potrebno je odobrenje Jedinstvenog upravnog odjela Općine Starigrad.

Pod parkovnom opremom u smislu ove Odluke smatra se ljuljačka, tobogan, penjalica, vrtuljak i slične naprave za igru djece, klupa, stol, parkovna ogradica, zaštitni stupići, košarice za otpatke i slično.

U odobrenju iz stavka 1. ovog članka odredit će se mjesto i način postavljanja, izgled opreme i drugi uvjeti od značenja za izgled i uređenost javne zelene površine.

Dotrajala parkovna oprema mora se popraviti ili zamijeniti novom.

**Članak 98.**

Prilikom gradnje objekta, uz javnu zelenu površinu, izvođač je dužan, u pravilu, sačuvati postojeća stabla, te ih zaštititi na način da se deblo obloži oplatama ili zaštiti na drugi način.

**Članak 99.**

Bez odobrenja Jedinstvenog upravnog odjela Općine Starigrad na javnoj zelenoj površini zabranjeno je, osobito:

* prekopavanje javne zelene površine,
* postavljati bilo kakve objekte, naprave, reklamne panoe, parkovnu opremu i opremu za dječja igrališta i slično,
* odlagati građevinski materijal,
* sjeći i saditi bilje,

Troškove sanacije i čišćenja javne zelene površine na kojoj su obavljeni radovi bez odobrenja ili suprotno odobrenju snosi izvođač odnosno investitor radova.

**7. Prekopi**

**Članak 100.**

Pod prekopima podrazumijevaju se radovi na iskopima kanala na javno prometnim površinama, javno zelenim površinama te sanacija navedenih površina nakon završenih radova.

Radi građenja, rekonstrukcije i održavanja komunalne i druge infrastrukture može se vršiti prekop javne površine, privremeno zauzeti javna površina i privremeno ograničiti promet vozila i pješaka.

Pod radovima u smislu stavka 1. ovog članka, podrazumijevaju se gradnja, rekonstrukcija, sanacija, zamjena ili uklanjanje vodova, komunalne i druge infrastrukture, te postavljanje elektroenergetskog i telefonskog priključka na električni i telefonski sustav, kao i priključaka na komunalnu infrastrukturu (opskrba pitkom vodom, odvodnja otpadnih voda i dr.).

Izvođenje radova iz stavka 2. ovog članka ne može se obavljati bez odobrenja Jedinstvenog upravnog odjela Općine Starigrad.

**Članak 101.**

Odobrenje za izvođenje radova iz članka 100. ove Odluke izdaje se na zahtjev izvođača ili investitora radova.

Zahtjev za izdavanje odobrenja iz stavka 1. ovog članka mora sadržavati opis radova, vrijeme potrebno za obavljanje radova i zauzimanje javne površine, tehničku dokumentaciju o prekopu i dozvole sukladno propisima o gradnji.

Odobrenjem iz stavka 1. ovog članka odredit će se lokacija, uvjeti, trajanje radova na izvršenju i sanaciji prekopa.

**VI. UKLANJANJE SNIJEGA I LEDA**

**Članak 102.**

U slučaju pojave snijega i leda vlasnici i korisnici svih vrsta stambenih i poslovnih objekata dužni su očistiti dio pješačkog prolaza u širini stambenog ili poslovnog objekta od snijega i leda, na način da se osigura siguran i nesmetan prolaz pješaka.

Uklanjanje snijega i leda s javnoprometne površine obavlja nadležna služba u čijoj su nadležnosti poslovi čišćenja javnih površina na prostoru Općine Starigrad.

Uklanjanje snijega i leda sa državnih i županijskih cesta na području Općine Starigrad obavlja nadležna ispostava za ceste u Zadarskoj županiji.

Led se s javnih površina uklanja čim nastane.

**Članak 103.**

Za uklanjanje snijega i leda s kolodvora, javnih parkirališta, športskih objekata i sličnih prostora vodi brigu pravna ili fizička osoba koja tim površinama upravlja.

**Članak 104.**

Za uklanjanje snijega i leda s pločnika uz zgrade i ostalih stambenih objekata odgovorni su vlasnici zgrade odnosno vlasnici i korisnici stanova i stambenih objekata, te poslovnih prostorija.

Za uklanjanje snijega i leda s pločnika uz kioske odgovorni su vlasnici odnosno korisnici kioska.

Za uklanjanje snijega i leda s pločnika uz otvorene terase ugostiteljskih objekata odgovorni su vlasnici odnosno korisnici ugostiteljskih objekata.

Osobe iz stavka od 1. do 4. ovog članka odgovaraju za štetu nastalu zbog onečišćenja snijega i leda osobi koja je zbog toga pretrpjela štetu.

**Članak 105.**

Javnoprometne površine mogu se, radi sprečavanja nastanka leda i radi sprečavanja klizanja, posipati odgovarajućim materijalom.

Osoba koja obavlja uklanjanje snijega i leda s javnoprometne površine dužna je osigurati da se materijal kojim je posipana javnoprometna površina ukloni u roku od jednog dana po otapanju snijega i leda.

**VII. UKLANJANJE PROTUPRAVNO POSTAVLJENIH NAPRAVA I OBJEKATA**

**Članak 106.**

Naprava i objekti postavljeni na javne površine te na zemljištu u vlasništvu pravnih i fizičkih osoba suprotno odredbama ove Odluke smatraju se protupravno postavljenim napravama i objektima i moraju se ukloniti.

**Članak 107.**

Komunalni redar rješenjem će naložiti uklanjanje naprave ili objekta postavljenog ili smještenog suprotno odredbama ove Odluke.

**Članak 108.**

Ako vlasnik ili korisnik protupravno postavljene naprave ili objekta sam ne ukloni napravu ili objekt, uklonit će ga ovlaštena osoba o trošku vlasnika ili korisnika.

**Članak 109.**

U slučaju potrebe hitnog oslobađanja javne površine od protupravno postavljene ili ostavljene naprave ili objekta, Komunalno redarstvo može takve naprave i objekte odmah ukloniti s javne površine, uz pomoć odgovarajućih službi, te rješenjem obvezati vlasnika ili korisnika da u roku 30 dana od dana dostavljanja rješenja preuzme napravu ili objekt , uz prethodno plaćanje troškova postupka, prijevoza, čuvanja i drugih troškova, ako ih je bilo.

**Članak 110.**

 Ukoliko je vlasnik protupravno postavljene naprave ili objekta nepoznat, nalog za uklanjanje oglasit će se na oglasnoj ploči u skladu s odredbama Zakona o općem upravnom postupku.

Uklonjenu napravu ili objekt vlasnik će preuzeti po namirenju troškova čuvanja, prijevoza i drugih troškova ako ih je bilo.

**Članak 111.**

Ako obaviješteni vlasnik ili korisnik ne preuzme napravu ili objekt, ako vlasnik ili korisnik nije poznat ili ga nije bilo moguće obavijestiti u dva pokušaja, s uklonjenom napravom ili objektom postupit će se po propisima koji uređuju postupanje s napuštenim stvarima.

**Članak 112.**

Ako naprava ili objekt koji je postavljen na javnu površinu temeljem odobrenja Jedinstvenog upravnog odjela Općine Starigrad za komunalne poslove ima nedostatke ili oštećenja ili nije postavljen sukladno odobrenju, komunalni redar naredit će vlasniku odnosno korisniku, uklanjanje nedostataka ili oštećenja, odnosno njegovo postavljanje sukladno odobrenju.

**Članak 113.**

Ako vlasnik ili korisnik objekta ili naprave u ostavljenom roku ne ukloni nedostatke ili oštećenja ili ne postavi napravu ili objekt sukladno odobrenju, komunalni redar naredit će njegovo uklanjanje s javne površine, o trošku vlasnika odnosno korisnika.

**Članak 114.**

Kad je za postavljanje naprava i objekata na javnu površinu propisana ili ugovorena obveza plaćanja poreza i drugih naknada u korist Općine Starigrad, a obveznik uplate poreza i naknada ne podmiri svoju obvezu u roku od mjesec dana od dana dospijeća, Komunalno redarstvo, po isteku roka od osam (8) dana od izrečene pisane opomene, uklonit će postavljene naprave ili objekte s javne površine.

**Članak 115.**

Korisniku javne površine, koji u roku važenja odobrenja ili ugovora za korištenje javne površine, učini dvije povrede odredaba ove Odluke, uskratit će se daljnje korištenje javne površine odnosno raskinuti ugovor o korištenju javne površine, te narediti uklanjanje svih naprava i objekata koji se nalaze na javnoj površini.

**Članak 116.**

Učinjene povrede dokazuju se zapisnicima komunalnog redarstva.

**Članak 117.**

Komunalni redar naložit će uklanjanje i premještanje vozila parkiranog na javnoj zelenoj površini preko pravne ili fizičke osobe kojoj je to Općina povjerila, a na trošak vlasnika vozila.

Komunalni redar naložit će uklanjanje i premještanje vozila koja onemogućuju pristup vozilu za otpad do mjesta na kojem se nalaze posude za otpad, preko pravne ili fizičke osobe kojoj je to Općina povjerila, a na trošak vlasnika vozila.

Komunalni redar naložit će uklanjanje vozila parkiranih na nogostupima iz članka 91. ove Odluke i premještanje na za to određeno mjesto, preko pravne ili fizičke osobe kojoj je to Općina povjerila, a na trošak vlasnika vozila.

**Članak 118.**

Komunalni redar naredit će vlasniku vozila koje se ne upotrebljava u prometu zbog dotrajalosti (oštećeno u sudaru, neregistrirano, neispravno i slično) da u roku od tri dana ukloni vozilo s javne površine.

Ako komunalni redar ne sazna tko je vlasnik vozila iz stavka 1. ovog članka, ostavit će na vozilu upozorenje vlasniku da ga ukloni s javne površine u roku od tri dana.

Ako vlasnik vozila ne postupi po nalogu komunalnog redara, vozilo će biti uklonjeno preko treće osobe na njegov trošak.

Prisilno uklonjeno vozilo odvozi se na odgovarajuće odlagalište o čemu je komunalno redarstvo dužno obavijestiti vlasnika, ako je to moguće. Ako vlasnik ne preuzme vozilo u roku od osam dana od primitka obavijesti i ne podmiri troškove uklanjanja i čuvanja (skladištenja) vozila, primjenjivat će se odredbe pozitivnih propisa koje reguliraju predmetnu materiju.

**Članak 119.**

Reklame koje su postavljene bez odobrenja, odnosno suprotno odobrenju, ili po odobrenju kome je istekao rok, odmah će se ukloniti.

Reklame će se ukloniti u organizaciji komunalnog redarstva ili preko treće osobe na trošak vlasnika.

**Članak 120.**

U postupku uklanjanja protupravno postavljenih naprava i objekata na javnoj površini pored stvarnih troškova premještanja i čuvanja može se naplatiti i paušalni iznos troškova i to:

* 200,00 kuna za premještanje
* 50,00 kuna po m² površine za uskladištenje – dnevno.

**VIII. MJERE ZA PROVOĐENJE KOMUNALNOG REDA**

**Članak 121.**

Poslove nadzora koje na temelju Zakona o komunalnom gospodarstvu obavlja Jedinstveni upravni odjel provodi komunalni redar kao službenik tog Jedinstvenog upravnog odjela.

Ovlasti obavljanja nadzora komunalnog redara iz prethodnog stavka ovog članka propisane su Zakonom o komunalnom gospodarstvu, Odlukom o komunalnom redu, ostalim odlukama koje propisuju komunalni red, posebnim zakonima i propisima (pravilnici, naputci i sl.).

**Članak 122.**

Komunalni redari nose službenu odoru, značku i imaju službenu iskaznicu.

Izgled službene odore te izgled i sadržaj službene iskaznice i značke propisuje Općinsko vijeće.

**Članak 123.**

Komunalni redari dužni su surađivati s mjesnim odborima radi učinkovitog obavljanja svoje službe.

Mjesni odbori obavještavaju Jedinstveni upravni odjel Općine Starigrad o uočenim nepravilnostima i nedostacima na svom području.

**Članak 124.**

U provedbi nadzora nad provedbom ove Odluke komunalni redar je ovlašten:

* zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora
* zatražiti pisanim putem od stranke točne i potpune podatke i dokumentaciju potrebnu u nadzoru
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.)
* obavljati kontrolu nad objektima, uređajima i površinama,
* odrediti izvršenje obveza ako utvrde da se one ne obavljaju ili se obavljaju nepravilno,
* odrediti obustavu radova koji se obavljaju suprotno propisima,
* zabraniti upotrebu neispravnog objekta, naprave ili slično i upotrebu prostora dok se ne otklone nedostaci,
* odrediti uklanjanje predmeta, objekata, naprava ili uređaja,
* narediti hitne privremene mjere za zaštitu sigurnosti stanovništva ili imovine, odnosno za sprečavanje štete,
* odrediti fizičkim i pravnim osobama podnošenje odgovarajućih izvješća o uklanjanju utvrđenih nedostataka,
* naplaćivati na licu mjesta novčane kazne,
* obavljati i druge radnje u svrhu provedbe nadzora.

**Članak 125.**

Poduzimanje mjera komunalnog redara smatra se hitnim i od javnog je interesa za Općinu Starigrad.

Komunalni redar kada utvrdi povredu propisa čije su izvršenje ovlašteni nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s ovom Odlukom, odlukama koje reguliraju komunalni red te posebnim propisima.

Ako komunalni redar utvrdi da nije došlo do povrede propisa čije izvršenje je ovlašten nadzirati, pa zato nema uvjeta za pokretanje upravnog postupka, pisanim će putem o tome obavijestiti poznatog prijavitelja u roku od 8 dana od dana utvrđenja činjeničnog stanja.

Komunalni redar ima pravo i obvezu rješenjem ili na drugi propisani način narediti fizičkim i pravnim osobama (osobi koja je povrijedila Odluku/odluke, odnosno osobi koja je obvezna otkloniti utvrđenu povredu, a ako se tu osobu ne može utvrditi donijet će rješenje protiv nepoznate osobe, što može učiniti i bez saslušanja stranke) mjere za održavanje komunalnog reda propisane ovom Odlukom, odlukama koje reguliraju komunalni red, odnosno druge mjere propisane zakonom.

Ako je stranka izvršila obvezu iz rješenja o izvršenju komunalnog redara ili je iz drugog razloga prestala obveza izvršenja tog rješenja, komunalni redar po službenoj dužnosti donosi rješenje o obustavi postupka izvršenja rješenja.

**Članak 126.**

Protiv upravnih akata koje donosi komunalni redar može se izjaviti žalba o kojoj odlučuje upravno tijelo Zadarske županije nadležno za poslove komunalnog gospodarstva ako posebnim zakonom nije propisano drukčije.

Žalba izjavljena protiv rješenja komunalnog redara, ne odgađa njegovo izvršenje.

**Članak 127.**

Optužni prijedlog za prekršaj propisan Zakonom o komunalnom gospodarstvu ili odlukom/odlukama o komunalnom redu kojeg u nadzoru utvrdi komunalni redar podnosi Jedinstveni upravni odjel.

Protiv prekršajnog naloga Jedinstvenog upravnog odjela odnosno komunalnog redara u prekršajnom postupku podnosi se prigovor nadležnom Prekršajnom sudu.

**Članak 128.**

Jedinstveni upravni odjel ovlašten je zatražiti pomoć policije ako se prilikom izvršenja rješenja pruži otpor ili se otpor osnovano očekuje.

Javnopravna tijela te pravne i fizičke osobe obvezne su komunalnom redaru, bez naknade za rad i troškova, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja..

**IX. NAKNADA ŠTETE**

**Članak 129.**

Svu štetu nastalu na javnoj površini počinitelj je dužan nadoknaditi.

Ukoliko počinitelj štete ne plati naknadu za učinjenu štetu, provest će se odgovarajući sudski postupak.

**Članak 130.**

Naknada štete može biti stvarna i paušalna.

**Članak 131.**

Paušalna naknada štete u visini od 200,00 do 1.000,00 kuna, naplaćuje se u slučaju neznatne ili manje štete ili ako se šteta ne bi mogla sa sigurnošću utvrditi, ili ako postupak utvrđenja štete vremenski duže traje, a vrijednost štete ne premašuje 1.000,00 kuna, prema posebnom cjeniku ovlaštene fizičke ili pravne osobe kojoj Općina povjeri obavljanje odgovarajuće komunalne djelatnosti.

**Članak 132.**

Stvarna šteta naplaćuje se uvijek ako nastala šteta premašuje iznos od 1.000,00 kuna i ako je za uklanjanje nastale štete bilo potrebno angažirati treću osobu.

**Članak 133.**

U postupku uklanjanja protupravno postavljenih predmeta na javnoj površini naplatit će se iznos od:

* paušalno 500,00 kuna za premještanje, a ako je trošak veći od 500,00 kuna naplatit

će se stvarni iznos;

* paušalno 200,00 kuna po m2 zauzete skladišne površine, a ako je trošak veći od 200,00kuna naplatit će se stvarni iznos.

**X. KAZNENE ODREDBE**

**Članak 134.**

Novčanom kaznom u iznosu od 5.000,00 do 10.000,00 kuna kaznit će se za prekršaj pravna osoba ako postupi protivno članku 5., 6., 7., 9., 10., 11., 12., 13., 15., 16., 19., 20.,24., 26., 28., 30., 33., 34., 36., 38., 39., 43., 47., 50., 51., 54., 55., 60., 61., 62., 63., 64., 65., 67., 68., 69., 70., 78., 80., 82., 83., 85., 86., 87., 88., 89., 90., 91.,92., 94., 95., 96., 97., 98., 99., 100., 102. i 104.

**Članak 135.**

Novčanom kaznom u iznosu od 500,00 do 1000,00 kn kaznit će se odgovorna osoba u pravnoj osobi za prekršaj iz članka 134. ove Odluke.

**Članak 136.**

Novčanom kaznom u iznosu od 300,00 do 1000,00 kn kaznit će se za prekršaj iz članka 134. ove Odluke fizička osoba.

Novčanom kaznom u iznosu od 2.000,00 do 5000,00 kn kaznit će se za prekršaj iz članka 134. ove Odluke fizička osoba – obrtnik i osoba koja obavlja drugu samostalnu djelatnost koja počini prekršaj u vezi sa obavljanjem njezina obrta ili druge samostalne djelatnosti.

**Članak 137.**

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog, s uputom da novčanu kaznu mora platiti u roku od 8 dana od dana primitka prekršajnog naloga.

**XI. PRIJELAZNE I ZAVRŠNE ODREDBE**

**Članak 138.**

Na dan stupanja na snagu ove odluke prestaje vrijediti Odluka o komunalnom redu Općine Starigrad („Službeni glasnik Zadarske županije“, br. 18/09 i 03/18).

**Članak 139.**

Ova Odluka stupa na snagu osmog dana od dana objave u „Službenom glasniku Zadarske županije“.

 Predsjednik

Marko Marasović, dipl. ing. građ.